Diari Oficial de la Generalitat Valenciana


Sumari del DOGV 2855, del 24-10-1996 (1996/839661)

RESOLUCIÓ de 20 de desembre de 1995, de la directora general de Qualitat Ambiental, per la qual es fa pública la declaració d'impacte ambiental del projecte de modificació puntual a la zona denominada Pi Gros de les normes subsidiàries de planejament del terme municipal de Turís (La Ribera Alta).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2855

Data del DOGV
:   24-10-1996

Secció del DOGV
:   ALTRES DISPOSICIONS

Número del document
:   1996/839661


Data del document
:   20-12-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 20 de desembre de 1995, de la directora general de Qualitat Ambiental, per la qual es fa pública la declaració d'impacte ambiental del projecte de modificació puntual a la zona denominada Pi Gros de les normes subsidiàries de planejament del terme municipal de Turís (La Ribera Alta).   
Vist l'expedient 044/95-AIA, referent al projecte de modificació puntual, a la zona denominada Pi Gros de les normes subsidiàries de planejament del municipi de Turís (la Ribera Alta), promogut per l'Ajuntament de Turís.  
Vist que, amb data de 6 de febrer de 1995, l'Ajuntament de Turís va remetre a aquesta Conselleria l'estudi d'impacte ambiental del projecte, a l'efecte de la seua aprovació.  
Atés que, amb data de 20 de febrer de 1995, va sol·licitar-se a l'Ajuntament de Turís que, d'acord amb allò que es preveu en l'article 21 del Decret 162/1990, Reglament de la Llei 2/1989, d'Impacte Ambiental, remetera el document tècnic de la modificació de les normes, el certificat de l'aprovació provisional d'aquest i l'estudi d'impacte ambiental, i la indicació expressa del tràmit d'exposició pública d'ambdós documents.  
Atés que, amb data de 3 d'abril de 1995, l'Ajuntament de Turís va remetre a aquesta Conselleria la documentació sol·licitada.  
Atés que l'estudi d'impacte ambiental, inclòs en l'expedient de la modificació puntual, ha estat exposat al públic, durant el termini d'un mes, mitjançant anunci de l'Ajuntament de Turís publicat en el Butlletí Oficial de la Província de València de 17 de desembre de 1994, sense que s'hi haja presentat cap al·legació, segons el certificat que consta en l'expedient.  
Atés que, amb data d'11 de maig de 1995, va sol·licitar-se per fax a la Diputació Provincial de València que informara respecte de la viabilitat de l'actuació des del punt de vista de l'estabilitat del vessant afectat i, si s'escau, sota quines condicions podria dur-se a terme aquella.  
Atés que, amb data de 16 de maig de 1995, va sol·licitar-se a l'Ajuntament de Turís una ampliació de l'estudi d'impacte ambiental, en els següents termes:  
Segons s'indica en la documentació del projecte, el vessant sobre el qual es proposa la modificació ha estat objecte d'una actuació recent per part de la Diputació Provincial de València, atesos els freqüents lliscaments per solifluxió que arribaven a inundar amb fang la part baixa del carrer d'Alzira. La proposta d'edificar en una parcel·la de poc més de 5.000 metres quadrats en la part alta d'aquest vessant pot tenir efectes sobre l'estabilitat del vessant sud-est, sobre el qual no s'ha actuat. En conseqüència, se sol·licita que es valoren de manera detallada els efectes de la urbanització en l'esmentada parcel·la sobre l'estabilitat del vessant sud-est, i que es proposen les mesures correctores necessàries per evitar el risc de lliscament que eventualment poguera afectar les edificacions que s'hi ubicaren.  
Atés que, amb data de 29 de maig de 1995, va rebre's l'informe elaborat per la Secció Tècnica de Medi Ambient de la Diputació Provincial de València, en el qual s'indica, entre altres aspectes, el següent: la Diputació de València va efectuar una intervenció en un dels vessants de la lloma del Pi Gros a fi d'eliminar el risc de lliscament a les zones que afectaven el casc de la població. El risc de lliscament és important al vessant on no es va intervenir, sense que s'hi arribara a actuar per l'absència de perill per a habitatges. Es considera insuficient l'estudi d'impacte ambiental, ja que cal analitzar l'estabilitat del vessant en el qual no s'ha actuat i, si s'escau, proposar-hi mesures correctores.  
Vist que, amb data de 10 de novembre de 1995, va comunicar-se a l'Ajuntament de Turís la situació de la tramitació de l'expedient, en especial pel que fa al compliment del termini establit en la Llei 6/1994, Reguladora de l'Activitat Urbanística, respecte de l'aprovació d'instruments de planejament redactats segons les disposicions de la legislació anterior a l'esmentada llei. En aquest sentit, i tenint en compte que la documentació sol·licitada no ha estat rebuda, es comunica a l'Ajuntament la possibilitat que l'emissió de la preceptiva declaració d'impacte ambiental no es produïsca dins del termini establit per la Llei 6/1994, i que acaba el 15 de desembre de 1995. En conseqüència, se suggereix que es realitzen les gestions oportunes davant la Conselleria d'Obres Públiques, Urbanisme i Transports per disposar, si escau, d'una ampliació del termini. Una còpia d'aquest escrit va ser remesa amb la mateixa data a la Comissió Territorial d'Urbanisme de València.  
Vist que, amb data de 15 de desembre de 1995, l'Ajuntament de Turís va presentar en aquesta Conselleria l'ampliació de l'estudi d'impacte ambiental sol·licitada. En aquesta ampliació s'indiquen, entre d'altres, els següents aspectes:  
Arran de l'escrit d'ampliació, l'ajuntament va posar-se en contacte amb el Servei de Geologia de la Diputació Provincial de València, el qual va encarregar-se d'executar l'actuació sobre el vessant nord del tossal; com a conseqüència, l'àrea de Medi Ambient de la Diputació ha emés un informe en el qual es detallen les mesures correctores per a evitar les infiltracions d'aigua i frenar l'erosió remuntant. Aquestes mesures són:  
1. Construcció d'un total d'11 gabions de diferents dimensions per a limitar el descalçament dels materials superiors de la lloma.   
2. Plantació d'una barrera d'arbres, 1 cada 6 metres, de Robinia pseudoacacia o Lagestroemia indica; 300 baladres entre els arbres, i al talús i reomplint les zones d'inundació dels gabions, una combinació d'elements arbustius amb alguns plantons de Pinus halepensis i Quercus ilex.  
S'hi adjunta pressupost detallat de l'actuació, valorat en 1.316.769 pessetes. Tot i això, la previsió d'espècies per a la revegetació no coincideix amb les previstes en l'informe. L'Ajuntament assumeix en tots els punts l'esmentat informe, i es compromet a l'execució de totes les mesures mitjançant la subvenció anual establida per al municipi pel Centre Verd de la Diputació (1.000.000 PTA per a 1996), personal contractat per l'Ajuntament mitjançant l'ordre de la Conselleria de Treball per al foment de l'ocupació, personal en plantilla del propi ajuntament i fons del mateix municipi.  
Atés que el projecte examinat té com a objecte el canvi de classificació d'una àrea de 17.276 metres quadrats de sòl no urbanitzable comú, que passaria a classificar-se com a sòl urbà, a fi d'incloure-hi una ampliació de la zona verda ja existent -ampliació corresponent a la zona sobre la qual va realitzar-se l'actuació de la Diputació Provincial de València- i una petita zona edificable de 5.209 m2. D'aquesta manera, s'incorpora al sòl urbà com a espai lliure públic i, per conveni signat entre ajuntament i propietari, la zona verda creada arran de l'obra d'estabilització i drenatge del vessant del carrer d'Alzira.  
Atés que les mesures correctores proposades en l'informe de l'àrea de Medi Ambient de la Diputació Provincial de València, assumides per l'Ajuntament de Turís, es consideren suficients per a evitar que l'edificació a la zona superior del tossal tinga efectes sobre l'estabilitat del vessant sud-est d'aquell.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del Reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, i la Llei 2/1989, de 3 de març, de la Generalitat Valenciana i altres disposicions que hi són d'aplicació.   
Atés que l'article 5 de la llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer  
Estimar acceptable, únicament a l'efecte ambiental, el projecte de modificació puntual a la zona denominada Pi Gros de les normes subsidiàries de planejament del terme municipal de Turís (la Ribera Alta), amb les mesures correctores incloses en l'estudi d'impacte ambiental i la seua ampliació, a més de les condicions que s'indiquen tot seguit:  
\* L'execució de les mesures correctores previstes en l'ampliació de l'estudi d'impacte ambiental haurà de ser prèvia o simultània a la urbanització de la parcel·la edificable prevista en la part alta del tossal. En qualsevol cas, el projecte d'urbanització que es redacte haurà de tenir en compte les especials característiques de la zona afectada, tant pel que fa al vessant en qüestió com a les condicions geotècniques de la zona objecte d'urbanització.  
\* Sense perjudici d'allò que s'indica en el pressupost orientatiu de les mesures correctores, en la revegetació del vessant afectat per les esmentades mesures s'utilitzaran amb preferència espècies d'arbustos característiques dels matolls de la zona disponibles en viver, ben adaptades a reeixir sobre substrats com aquest i que no requerisquen un manteniment excessiu.  
Segon  
Notificar a les persones interessades que contra aquesta resolució, per ser un acte de tràmit que no posa fi al procediment ni produeix indefensió, no podrà interposar-s'hi cap recurs; sense perjudici d'utilitzar els mitjans que, en defensa del seu dret, s'estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 20 de desembre de 1995.- La directora general de Qualitat Ambiental: Gloria Arnandis Boix.